Szám: 1-13/2014. 10. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. november 27-i rendes ülésére

**Tárgy:** Beszámoló a közterületek használatának tapasztalatairól

**Tisztelt Képviselő-testület!**

Zalaszentgrót Város Önkormányzata a közterületek használatáról szóló 12/2008. (VI. 13.) önkormányzati rendelete hatályon kívül helyezésével megalkotta az új, közterületek használatáról szóló 8/2014. (III. 28.) önkormányzati rendeletét.

A közterületek rendeltetéstől eltérő célú használatának engedélyezése szerződés megkötésével történik, melyre kizárólag a formanyomtatványon benyújtott, hiánytalan kérelem alapján kerülhet sor. A rendelet 2. számú mellékleteként került kialakításra a kötelezően alkalmazandó kérelem formanyomtatvány, mely jellemzően az alábbiakat tartalmazza a személyes, illetve szervezeti adatokon kívül:

* A közterület-használat időtartama (kezdő és befejező időpontja)
* A közterület-használat módja, a kihelyezésre kerülő tárgyak pontos leírása
* A közterület-használat helyének pontos meghatározása (egyértelmű leírással, illetve helyszínrajz csatolása esetén az arra való utalással)
* A használni kívánt közterület nagysága (m2-ben), mozgóárusítás, illetve mozgóbolti árusítás esetén az útvonalterv leírása

A kérelmek ilyen módon történő uniformizálása segítséget nyújtott egy jól nyomon követhető, egységes belső nyilvántartási rendszer kialakításához, mely által kiküszöbölhetővé váltak a nem megfelelő információ- és adatáramlásból származó hiányosságok.

Jelentős újítása a rendeletnek, hogy világosan rendelkezik a közterület-használat ellenőrzéséről és a jogtalan vagy szabálytalan használat jogkövetkezményeiről. Ezen rendelkezések kiemelése azért is fontos, mivel - bár alapvetően nem ez a jellemző - sajnos voltak olyan közterület-használók, akik a tulajdonos önkormányzat jóindulatával súlyosan visszaélve, felszólítás ellenére sem rendezték a közterület-használati tartozásukat.

Ösztönzőleg hatott az elmaradással rendelkezőkre azon új szabályozás, amely szerint a tartozás maradéktalan kiegyenlítéséig velük közterület-használati szerződés nem köthető.

Az elmúlt évek gyakorlati tapasztalatainak elemzésével átdolgozásra kerültek a közterület-használati díjtételek is. Az e téren mutatkozó tapasztalatok alapján a központi területre és a városrészekre fennálló elkülönült díjszabályozás fenntartása nem volt indokolt.

A rendelet hatálybalépését követően levélben felhívással fordultunk azokhoz a vállalkozókhoz, akiknél a városban történt helyszíni bejárások kapcsán azt tapasztaltuk, hogy a tevékenységük folytán közterület-használati díj fizetésére kötelezettek. A levél mellékleteként kiküldésre került a kérelem nyomtatvány, valamint a díjtétel táblázat is. A kérelembenyújtást elmulasztókat a műszaki osztály dolgozói személyesen is felkeresték, melynek következtében vagy eleget tettek a kötelezettségüknek, vagy megszüntették a további közterület használatot.

A közterület-használat céljai jellemzően az alábbiak:

* Hirdető berendezés, hirdetmény elhelyezése (megállító táblák)
* Mozgóbolti árusítás
* Alkalmi, ünnepeket megelőző, valamint rendezvényekhez kapcsolódó árusítás
* Vendéglátóipari előkert, kerthelyiség, illetve terasz kialakítása
* Árubemutatás
* Családi eseményhez kapcsolódó közterület-használat

2014. évben 32 db közterült használati szerződést kötöttünk, melyből az ez évben lezajlott választásokkal kapcsolatos kampánytevékenységek miatt 7 esetben a díjtétel 0 Ft volt. A szerződések 56 %-a hosszabb időtartamra, 4-12 hónapra vonatkozik. A díjbefizetések a kiállított számla alapján egy összegben történnek.

Jelenleg 9 db év végéig tartó közterület-használati szerződéssel rendelkezünk és 2 db előkészítés alatt áll.

2013. évben 533.106 Ft közterület-használati díj került befizetésre az önkormányzat részére. 2014. szeptember 30-ig a megkötött szerződések összege 766.160 Ft, melyből a fenti határnapig 540.177 Ft került lekönyvelésre.

Tekintettel arra, hogy a közterületek használatáról szóló önkormányzati rendelet 2014. április 1-jén lépett hatályba, és az éves infláció is csekély mértékű, így nem indokolt a díjak inflációt követő emelése, ezért javaslom a közterület-használati díjak 2015. évben való - alábbiak szerinti - változatlanul hagyását.

|  |  |  |
| --- | --- | --- |
|  | **Közterület-használat célja** | **Használati díj** |
| 1. | Hirdető berendezés, hirdetmény elhelyezése | **1.314,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.314,-** Ft/m2/hó |
| 3. | Tüzelőanyag, bútor, lakásfelszerelési cikk 1 hét időtartamot meghaladó közterületi tárolása | **40,-** Ft/m2/hó |
| 4. | Építőanyag, törmelék 96 órát meghaladó közterületi tárolása | **306,-** Ft/m2/hó |
| 5. | Építési, felújítási munkálatokkal kapcsolatos állvány közterületi felállítása | **40,-** Ft/m2/hó |
| 6. | Mozgóbolti árusítás | **700,-** Ft/hét |
| 7. | Mozgóárusítás | **500,-** Ft/alkalom |
| 8. | Alkalmi, ünnepeket megelőző, valamint rendezvényekhez kapcsolódó árusítás | **520,-** Ft/m2/nap |
| 9. | Vándorcirkuszi tevékenység folytatása | **150,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **630,-** Ft/m2/hó |
| 11. | Közúti közlekedésre alkalmatlan jármű 30 napot meghaladó tárolása | **1.200,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **790,-** Ft/m2/hó |
| 13. | Alkalmi jellegű vendéglátás | **77,-** Ft/m2/nap |
| 14. | Fülke, bódé, pavilon elhelyezése | **1.314,-** Ft/m2/hó |
| 15. | Családi eseményhez kapcsolódó közterület-használat | **20,-** Ft/m2/nap |

A díjak az ÁFÁ-t nem tartalmazzák.

A Gazdasági és Városfejlesztési Bizottság az előterjesztést a 2014. november 24-i ülésén tárgyalja, a véleményét a bizottság Elnöke szóban terjeszti elő.

A Pénzügyi és Ügyrendi Bizottság az előterjesztést a 2014. november 24-i ülésén tárgyalja, a véleményét a bizottság Elnöke szóban terjeszti elő.

Kérem a tisztelt Képviselő-testületet, hogy az előterjesztést szíveskedjen megtárgyalni, és a közterületek használatáról szóló önkormányzati rendelet végrehajtásáról szóló tájékoztatást és a díjtételek változatlanul hagyását elfogadni.

**Határozati javaslat:**

Zalaszentgrót Város Képviselő-testülete a közterületek használatának tapasztalatairól szóló beszámolót elfogadja, és egyetért azzal, hogy a 2014. évben hatályos közterület-használati díjak kerüljenek 2015. évben is alkalmazásra.

Felhatalmazza a polgármestert a 2015. évi közterület-használati szerződések megkötésére.

Határidő: folyamatos

Felelős: Baracskai József polgármester

**Zalaszentgrót**, 2014. november 17.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző