Szám: 1-13/2014. 15. napirendi pont

E l ő t e r j e s z t é s

Zalaszentgrót Város Önkormányzat Képviselő-testületének

2014. november 27-i, rendes ülésére

Tárgy: Termőföld vásárlás az önkormányzat részére

Tisztelt Képviselő-testület!

A Zalaszentgrót 05019/26 hrsz.-ú 332 m2 nagyságú, erdő művelési ágú terület Varga Jánosné és Dóczi Imréné ½-ed, ½-ed arányú tulajdonát képezi. A terület közelében Zalakoppány részönkormányzat útkarbantartási munkálatokat végzett. Az út nyomvonala a fent említett magánterületet érinti. A karbantartási munkák következtében a területről 5 m3 fa került kivágásra. Az út nyomvonala valóságban is a magántulajdonban lévő területre esett, és annak további fenntartása érdekében indokolt a terület tulajdonviszonyának rendezése.

A tulajdonviszony és a jelenlegi tulajdonosok kárának rendezése érdekében 2013. év folyamán többszöri egyeztetésre került sor Zalaszentgrót Város Önkormányzata részéről Baracskai József polgármester és Beke László részönkormányzat vezető és a terület tulajdonosait képviselő Varga János között. A megbeszélések eredményeként Zalaszentgrót Város Önkormányzatának Képviselő-testülete a 138/2013. (X.31.) számú határozatában döntött arról, hogy a Zalaszentgrót külterület 050119/26 hrsz.-ú ingatlant, mely Varga Jánosné és Dóczi Imréné tulajdonában van, elcseréli a Zalaszentgrót Város Önkormányzatának kizárólagos tulajdonát képező Zalaszentgrót zártkert 51199 hrsz.-ú ingatlanra. A két terület közötti csere értékkompenzáció nélkül történik. A felek megállapodtak abban is, hogy Varga Jánosné és Dóczi Imréné jogosult 5 m3 fára, melyet a Zalakoppányi részönkormányzat saját költségén kivágat és a károsultak részére beszállíttat.

A Zalaszentgróti Közös Önkormányzati Hivatal többszöri próbálkozása ellenére 2014. szeptember 15-én a Zalaszentgróti Közös Önkormányzati Hivatalban tartott megbeszélésen megállapítást nyert, hogy Zalaszentgrót Város Önkormányzatának 138/2013. (X. 31.) számú határozatában foglalt területcsere nem jött létre, mert a felajánlott csereterületet Varga Jánosné és Dóczi Imréné nem fogadta el. Varga Jánosné azzal indokolta döntését, hogy a csereként felajánlott terület lakóhelyüktől távol esik, és a terület megközelítése részükről nehézségekbe ütközik.

A megbeszélésen az ügy megoldása és lezárása érdekében az a javaslat született, hogy Zalaszentgrót Város Önkormányzata megvásárolja a Zalaszentgrót 050119/26 hrsz.-ú ingatlant Varga Jánosnétól és Dóczi Imrénétől 35.000.- Ft, azaz harmincötezer forint vételárért. Ezen felül Varga Jánosné és Dóczi Imréné továbbra is jogosult az 5 m3 tűzifára, azzal a kikötéssel, hogy amennyiben az adásvétel Varga Jánosnénak és Dóczi Imrénének felróható okok miatt nem valósul meg, úgy elveszítik a jogosultságukat a tűzifára.

Az adásvétellel kapcsolatban felmerült költségeket Zalaszentgrót Város Önkormányzata – az érintett részönkormányzati keret terhére – vállalja. Az 5 m3 tűzifát és annak kivágásával és szállításával kapcsolatos költségeket a Zalakoppányi részönkormányzat vállalja, és a fát saját területéről biztosítja.

A Gazdasági és Városfejlesztési Bizottság az előterjesztést a 2014. november 24-i ülésén tárgyalja, a véleményét a bizottság Elnöke szóban terjeszti elő.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

Határozati javaslat:

Zalaszentgrót Város Önkormányzatának Képviselő-testülete a 138/2013. (X. 31.) számú Képviselő-testületi határozat hatályon kívül helyezésével dönt arról, hogy a Zalaszentgrót külterület 050119/26 hrsz.-ú, 0,08 AK értékű, erdő művelési ágú Varga Jánosné és Dóczi Imréné ½-ed ½-ed arányú tulajdonát képező ingatlant megvásárolja, melynek vételára 35.000.- Ft azaz: Harmincötezer Forint.

Az adásvétellel kapcsolatban felmerült költségeket Zalaszentgrót Város Önkormányzata – a Zalakoppányi részönkormányzati keret terhére – vállalja. Az 5 m3 tűzifát, annak kivágásával és szállításával kapcsolatos költségeket a Zalakoppányi részönkormányzat vállalja, és a fát saját területéről biztosítja.

A Képviselő testület felhatalmazza a polgármestert az adásvételi szerződés megkötésére.

Felkéri a jegyzőt, hogy a fenti ingatlan megvásárlásával kapcsolatos feladatokat végezze el.

Határidő: 2015. február 28.

Felelős: Baracskai József polgármester

Dr. Simon Beáta jegyző

Zalaszentgrót, 2014.november 5.

Baracskai József

polgármester

A határozati javaslat a törvényességi előírásoknak megfelel.

Dr. Simon Beáta

jegyző